3 Kgato ya ntlha, Jehofa o ne a dira thulaganyo ya gore Jesu a ‘ntshe moya wa gagwe e le thekololo gore a bone ba le bantsi.’ (Mathaio 20:28) Setlhabelo seo sa thekololo se dira gore re kgone go atamalana le Modimo. Baebele ya re: “Mme rona, re a rata, ka gonne a re ratile pele.” (1 Johane 4:19) Ee, e re ka Modimo “a re ratile pele,” o ne a re bulela tsela ya gore re kgone go nna le botsala le ene. Ya bobedi, Jehofa o re itshenoletse. Mo botsaleng bongwe le bongwe jo re nnang le jone, kamano ya rona le motho yo e leng tsala ya rona e ikaegile gotlhelele ka go itse motho yoo, go anaanela dinonofo tsa gagwe tse di tlhomologileng le go di tseela kwa godimo. Akanya gore seno se kaya eng. Fa Jehofa e ka bo e le Modimo yo o fitlhegileng, yo o sa itseweng, re ne re se kitla re atamalana le ene. Mme go na le gore Jehofa a re iphitlhele, o batla gore re mo itse. (Isaia 45:19) Mo Lefokong la gagwe Baebele, o re itshenolela ka go dirisa mafoko a re kgonang go a tlhaloganya—e leng se se sa bontsheng fela gore o a re rata mme gape se bontsha gore o batla gore re mo itse le gore re mo rate ka gonne e le Rraarona wa selegodimo.